Esport i dansa protagonitzen el cap de setmana dedicat a la igualtat a Catarroja
07 març 2022

Catarroja ha tingut una intensa programació aquest cap de setmana com a prèvia a la celebració el dimarts 8 de març del Dia Internacional de les Dones. En la matinal, el protagonisme ha sigut per a l'esport amb la realització del triangular de futbol entre Llevant UE, València CF i les locals del FBCD Catarroja i que tingué com a colofó el sorteig de material esportiu entre les participants, mentre que la dansa ha sigut la protagonista durant la vesprada en el Teatre Auditori de Catarroja amb l'espectacle Dones en construcció per la Performance Art Company.

“Desgraciadament l’oratge no ens ha respectat i hem hagut d'ajornar el torneig de pàdel que anava a ser un gran exemple de sororitat a través de l'esport. Un espectacle que si que hem vist amb el triangular entre Llevant UE, València CF i FBCD Catarroja que han omplit la graderia amb grans minuts de futbol. La cultura reposada que ens acosta la dansa ha sigut el fermall a un cap de setmana que continuarà aquest dimarts amb la reivindicació pel 8M”, ha explicat Beatriz Sierra, regidora d'Igualtat.

Així doncs el dimarts 8 de març serà la jornada central amb la lectura del manifest a les 12 hores a la porta de l'Ajuntament i l'acte de reivindicació a les 17.30 hores en el mateix lloc amb la performance preparada pel grup de teatre Empoderament a Escena. Posteriorment partirà l'autobús rumb a la concentració que recorrerà els carrers de la capital.